Imelik mõelda, et eksamisess on juba kolme nädala  pärast, st et tegelikkuses isegi kahe, kuna kolmandal nädalal ta aset leiabki. Minu meelest gümnaasiumis tundus nagu oleks terve igaviku koolis käinud, enne kui jõulud kätte jõudsid. Nüüd nagu on juba 3 kuud möödas.. aga ei tundu üldse nii. See on vist miski, mis ülikooli juures hea on - aeg ei ole nagu õp. Laguse tund, kus ta lihtsalt keeldus edasi tiksumast. Egas midagi, tuleb oma õigusalaselt kirjanduselt tolm ära pühkida ja kohustuslik kirjandus siiski läbi lugeda. Veel natuke gümnaasiumiaegu meenutades  siis.. jõle raske oli ikka neid ilukirjanduslikke raamatuid lugeda, sest aega polnud ja ega ei viitsinud ja üleüldse olid nad nõmedad ja bla bla.. ee, ma vahetaks selle teadusliku jura iga kell ühe Krossi, Tammsaare või Vilde teose vastu. Poleks uskunud, et seda vabatahtlikult kunagi teeksin, aga ega ilmaaegu ei öelda, et asju õpitakse hindama alles siis, kui neid enam pole. Nii ta paraku lihtsalt ongi, tee või tina.